钦定古今图书集成/明伦汇编/氏族典/第389卷 > 李神福
## 钦定古今图书集成/明伦汇编/氏族典/第389卷 > 李神福

按《十国春秋》，“吴李神福，洺州人，隶上党军籍，随州将
戍淮海，因投太祖为亲校，从至庐州。会群盗攻舒州
张甚，神福请多赍旗帜，间道入舒州。顷之，舒州兵建
庐州旗帜而出，指画地形，若布大阵状，贼惧，皆解去。
积功至都指挥使。蔡俦之乱，神福讨俦有功，迁舒州
刺史，转昇州，俄充岳鄂行营招讨使，以击杜洪兵。次”
鄂州城，神福望城中积荻累累，顾监军尹建峰曰：“今
夕为公焚之。”建峰漫应而未之信。时洪方求救于梁
王全忠，神福遣部将至滠口，举炬于树杪，洪以为汴
兵已至，焚荻以应之。其机略多此类。久之，荆南成汭
及马殷、雷彦威之兵叠至救洪，神福逆击于君山，大
破之。因风纵火，汭赴水死，众皆引去，诸镇夺气，兵声
大振。会田𫖳叛于宣州，太祖召神福讨𫖳。神福妻子
故在金陵，𫖳袭破昇州，执其妻子，以招神福，神福斩
其使以自绝。𫖳遣将王坛、汪建将水师逆战，至吉阳
矶，坛、建执神福子《承鼎》示之，神福叱左右射子。逮暮
合战，神福佯败，引舟溯流而上，坛、建追之，神福复还，
顺流击其下，乘风扬火燔其舰，坛、建大败。𫖳闻坛等
败，自将水军来战。神福临江坚壁不战，遣使诣太祖，
发步兵断其归路，𫖳败死。明年将兵攻鄂州，会疾发，
还广陵，寻卒。